**OKVIRNI SPORAZUM**

med

VLADO REPUBLIKE SLOVENIJE

in

ŠVICARSKIM ZVEZNIM SVETOM

o

IZVAJANJU DRUGEGA ŠVICARSKEGA PRISPEVKA IZBRANIM DRŽAVAM ČLANICAM EVROPSKE UNIJE ZA ZMANJŠEVANJE GOSPODARSKIH IN SOCIALNIH RAZLIK V EVROPSKI UNIJI

VLADA REPUBLIKE SLOVENIJE (v nadaljnjem besedilu: Slovenija)

in

ŠVICARSKI ZVEZNI SVET (v nadaljnjem besedilu: Švica),

v nadaljnjem besedilu skupaj: pogodbenika, ali posamično: pogodbenik, sta se

* OB UGOTAVLJANJU, da je Švica solidarna s prizadevanji Evropske unije (EU) za zmanjševanje gospodarskih in socialnih razlik v EU;
* ZAVEZANI k nadaljnjemu zmanjševanju gospodarskih in socialnih razlik v EU in Sloveniji;
* NA TEMELJIH uspešnega sodelovanja med pogodbenima strankama med procesom prehoda Slovenije, ki je Slovenijo pripeljal do pristopa k EU, in v okviru Švicarskega prispevka k razširjeni EU;
* OB DELJENJU IN SPODBUJANJU temeljnih vrednot demokracije, vladavine prava in političnega pluralizma;
* OB SPOŠTOVANJU IN ZAGOVARJANJU človekovih pravic, človekovega dostojanstva in temeljnih svoboščin;
* OB SKLICEVANJU na cilje trajnostnega razvoja Združenih narodov;
* OB UPOŠTEVANJU prijateljskih odnosov med pogodbenikoma;
* V ŽELJI po nadaljnji krepitvi teh odnosov in plodnega sodelovanja med pogodbenikoma;
* OB SKLICEVANJU na Memorandum o soglasju med Evropsko unijo in Švico o prispevku Švice k zmanjševanju gospodarskih in socialnih razlik in za sodelovanje na področju migracij v Evropski uniji, podpisan 30. junija 2022 v skupni vrednosti 1.302.000.000 CHF (milijarda tristo dva milijona švicarskih frankov), izbranim državam članicam EU za sodelovanje na področjih kohezije in migracij (v nadaljnjem besedilu: drugi švicarski prispevek);
* OB UPOŠTEVANJU sodelovanja na področju migracij v vrednosti do 200.000.000 CHF (dvesto milijonov švicarskih frankov) v okviru drugega švicarskega prispevka;
* GLEDE NA sodelovanje na področju kohezije v vrednosti 1.102.000.000 CHF (milijarda sto dva milijona švicarskih frankov) v okviru drugega švicarskega prispevka

dogovorili naslednje:

**1. člen**

**(opredelitev izrazov)**

Za namene tega okvirnega sporazuma:

– »prispevek« pomeni maksimalno višino nepovratnih finančnih sredstev, ki jih Švica dodeli Sloveniji po tem okvirnem sporazumu;

– »ureditev za partnersko državo« (priloga) pomeni tematsko in geografsko razdelitev sredstev švicarskega prispevka in posebna pravila, dogovorjena med Slovenijo in Švico, ter dodelitev odgovornosti in nalog organom, ki so vključeni v izvajanje slovensko-švicarskega programa sodelovanja oziroma ukrepov podpore;

– »sporazum o soglasju« pomeni Sporazum o soglasju med Evropsko unijo in Švico o prispevku Švice k zmanjševanju gospodarskih in socialnih razlik in za sodelovanje na področju migracij v Evropski uniji, podpisan 30. junija 2022 v skupni vrednosti 1.302.000.000 CHF (milijarda tristo dva milijona švicarskih frankov), izbranim državam članicam EU za sodelovanje na področjih kohezije in migracij;

– »nacionalni koordinacijski organ« pomeni nacionalni javni organ, ki ga Slovenija imenuje, da v njenem imenu deluje pri izvajanju slovensko-švicarskega programa sodelovanja;

– »program« pomeni skladen sklop programskih komponent, ki se izvaja v skladu z nacionalnimi prednostnimi nalogami, politikami ali strategijami partnerske države s finančno podporo prispevka in vsebuje enoten celovit izvedbeni in proračunski okvir s splošnimi cilji. Program lahko spremlja dialog o politiki;

– »projekt« pomeni nedeljiv niz dejavnosti, ki se izvaja s finančno podporo prispevka in je namenjen doseganju dogovorjenih ciljev in rezultatov ter ni del programa;

– »uredba« pomeni uredbo o izvajanju drugega švicarskega prispevka na področju kohezije, ki jo je izdala Švica in določa splošna pravila in postopke za izvajanje slovensko-švicarskega programa sodelovanja;

– »ukrep podpore« se uporablja kot splošen izraz in pomeni posamezen projekt, program ali tehnično podporo v okviru slovensko-švicarskega programa sodelovanja;

– »sporazum o ukrepu podpore« pomeni sporazum med pogodbenima strankama in, po potrebi, dodatnimi pogodbenimi strankami o izvajanju ukrepa podpore;

– »slovensko-švicarski program sodelovanja« pomeni bilateralni program za izvajanje tega okvirnega sporazuma;

– »tehnična podpora« pomeni del prispevka, ki je zagotovljen v okviru programa sodelovanja za pripravo ukrepov podpore ter za učinkovito in uspešno izvajanje programa sodelovanja.

**2. člen**

**(pravni okvir)**

1. Ta okvirni sporazum skupaj z naslednjimi dokumenti pomeni pravni okvir za izvajanje drugega švicarskega prispevka na področju kohezije:

a) uredba in vse njene nadaljnje spremembe;

b) sporazumi o ukrepih podpore ali drugi sporazumi med pogodbenikoma, ki izhajajo iz okvirnega sporazuma in

c) vsi operativni postopki ali smernice, ki jih Švica sprejme po posvetovanju s Slovenijo.

2. V primeru nasprotja ali neskladnosti med določbami teh instrumentov se uporablja zgoraj navedeni prednostni vrstni red.

**3. člen**

**(cilji in načela)**

1. Splošni cilj slovensko-švicarskega programa sodelovanja je prispevati k zmanjševanju gospodarskih in socialnih razlik v EU in Sloveniji s poglabljanjem in nadaljnjo krepitvijo bilateralnih odnosov med Švico in EU ter državami članicami EU.

2. Pogodbenika izbereta ukrepe podpore, ki prispevajo k doseganju splošnega cilja in ki, razen tehnične podpore, prispevajo k vsaj enemu od naslednjih petih ciljev drugega švicarskega prispevka:

a) spodbujanje gospodarske rasti in socialnega dialoga, zmanjševanje brezposelnosti (mladih);

b) upravljanje migracij in spodbujanje integracije, povečanje javne varnosti in zaščite;

c) varovanje okolja in podnebja;

d) krepitev socialnih sistemov;

e) državljansko udejstvovanje in preglednost.

3. Ukrepi podpore, razen tehnične podpore in če se pogodbenika ne dogovorita drugače, se dodelijo najmanj enemu tematskemu področju sodelovanja, kot je določeno v uredbi. Pogodbenika zagotavljata tematsko osredotočenost prispevka. V ta namen se medsebojno dogovorita o omejenem številu tematskih področij, ki prejmejo podporo v okviru slovensko-švicarskega programa sodelovanja, kot je določeno v ureditvi za partnersko državo.

4. Pogodbenika spodbujata partnerstva in izmenjavo strokovnega znanja med subjekti iz Slovenije in Švice.

5. Ukrepi podpore upoštevajo socialno vključenost in zagotavljajo okoljsko trajnost.

6. Vsi ukrepi v okviru slovensko-švicarskega programa sodelovanja se izvajajo v skladu s cilji, načeli, strateškimi usmeritvami ter geografsko in tematsko osredotočenostjo, kot je določeno v ureditvi za partnersko državo in uredbi.

**4. člen**

**(finančni okvir)**

1. Švica se strinja, da bo Sloveniji dodelila prispevek v višini do 16.000.000 CHF (šestnajst milijonov švicarskih frankov) glede na dogovorjena tematska področja in geografsko razdelitev sredstev ter v skladu z okvirno dodelitvijo, določeno v ureditvi za partnersko državo.

2. Prispevek iz prvega odstavka ne vključuje izdatkov Švice za stroške upravljanja slovensko-švicarskega programa sodelovanja in za sklad za švicarsko strokovno znanje in partnerstvo. Slednji je sklad, ki ga upravlja Švica s ciljem izbranim državam članicam EU omogočiti dostop do švicarskega strokovnega znanja, zagotoviti kakovost in trajnost ukrepov podpore, krepiti bilateralne odnose in spodbujati partnerstva med Slovenijo in Švico.

3. Obdobje upravičenosti izdatkov ukrepov podpore iz šestega poglavja uredbe traja do vključno 3. decembra 2029. Sredstva, ki do tega datuma ne bodo porabljena, Sloveniji ne bodo več na voljo.

4. V okviru slovensko-švicarskega programa sodelovanja se prispevek zagotavlja v obliki nepovratnih sredstev ali ugodnih finančnih instrumentov, kot so kreditne linije, jamstvene sheme, kapitalska udeležba, upravljanje dolga in posojila, razen zneskov, rezerviranih za stroške upravljanja, ki nastanejo Švici, in za sklad za švicarsko strokovno znanje in partnerstvo.

5. Financiranje iz prispevka ne presega 60 % upravičenih izdatkov ukrepa podpore, razen pri:

a) projektih ali programih, ki prejemajo dodatna sredstva iz proračuna državnih, regionalnih ali lokalnih organov, pri čemer financiranje iz prispevka ne sme presegati 85 % skupnih upravičenih izdatkov;

b) projektih ali programih, ki jih izvajajo nevladne organizacije in se lahko s sredstvi prispevka financirajo v višini več kot 60 % ali pa v celoti;

c) tehnični podpori, ki se lahko s sredstvi prispevka financira v višini več kot 60 % ali pa v celoti;

d) ukrepih podpore v obliki kreditnih linij, jamstvenih shem, kapitalske udeležbe in upravljanja dolga ter posojil zasebnemu sektorju, ki se lahko s sredstvi prispevka financirajo v višini več kot 60 % ali pa v celoti.

6. Slovenija zagotavlja skladnost z veljavnimi pravili o državni pomoči in javnem naročanju.

**5. člen**

**(načela za ukrepe podpore)**

1. Ukrepi podpore se izvajajo v skladu s pravnim okvirom iz 2. člena.

2. Slovenija je odgovorna za opredelitev ukrepov podpore, ki

a) so ustrezni in v skladu z nacionalnimi prednostnimi nalogami;

b) so učinkoviti pri reševanju ugotovljenih potreb;

c) so izvedljivi in omogočajo učinkovito izvedbo;

d) imajo pričakovani učinek;

e) so oblikovani, da ustvarjajo trajne koristi.

3. Slovenija zagotavlja preprečevanje dvojnega financiranja in/ali prekrivanje s katerim koli delom ukrepa podpore, ki prejema podporo iz drugih strukturnih in/ali kohezijskih skladov, kot so evropski skladi, finančni mehanizem Evropskega gospodarskega prostora oziroma norveški finančni mehanizem.

4. Vsak ukrep podpore najprej odobri Slovenija in nato Švica.

5. Vsak ukrep podpore je predmet sporazuma o ukrepu podpore.

6. Pogodbenika velik pomen pripisujeta spremljanju, vrednotenju in reviziji ukrepov podpore in prispevka. Vsak pogodbenik brez odlašanja zagotovi vse koristne informacije, ki jih zahteva drugi pogodbenik. Pogodbenika zagotovita učinkovito usklajevanje in spremljanje slovensko-švicarskega programa sodelovanja.

7. Švica ali katera koli tretja stran, ki je pooblaščena, da deluje v njenem imenu, ima pravico obiskati, spremljati, pregledovati, revidirati in vrednotiti vse dejavnosti in postopke, povezane z izvajanjem ukrepov podpore, kakor se Švici zdi primerno. Slovenija zagotovi vse zahtevane in koristne informacije, pomoč in dokumentacijo, da Švici omogoči uveljavljanje te pravice.

8. Pristojni organi iz 6. člena se sestanejo vsako leto, da se zagotovi učinkovito izvajanje slovensko-švicarskega programa sodelovanja. Namen letnih sestankov je pregled napredka, doseženega pri izvajanju slovensko-švicarskega programa sodelovanja, dogovarjanje o sprejetju potrebnih ukrepov ter zagotavljanje prostora za razpravo o zadevah bilateralnega pomena.

**6. člen**

**(pristojni organi)**

1. Slovenija je pooblastila nacionalni javni organ, da v njenem imenu deluje kot nacionalni koordinacijski organ (glej ureditev za partnersko državo). Nacionalni koordinacijski organ je v celoti odgovoren za doseganje ciljev slovensko-švicarskega programa sodelovanja in njegovo izvajanje v skladu s tem okvirnim sporazumom.

2. Švica je pooblastila Zvezno ministrstvo za zunanje zadeve, ki deluje prek Švicarske agencije za razvoj in sodelovanje (SDC), in Zvezno ministrstvo za gospodarske zadeve, izobraževanje in raziskave, ki deluje prek Državnega sekretariata za gospodarske zadeve (SECO), da delujeta v njenem imenu pri izvajanju slovensko-švicarskega programa sodelovanja. Ukrepi podpore se dodelijo SDC ali SECO v skladu z njunimi področji pristojnosti.

**7. člen**

**(odgovornost)**

Odgovornost Švice v zvezi s slovensko-švicarskim programom sodelovanja je omejena na zagotavljanje sredstev v skladu z ustreznimi sporazumi o ukrepih podpore. Švica do Slovenije, katerega koli javnega ali zasebnega subjekta, vključenega v ukrep podpore, ali tretjih oseb ne prevzema oziroma ne bo prevzela nobene odgovornosti.

**8. člen**

**(skupni interes)**

Pogodbenika povezuje skupni interes za preprečevanje korupcije in boj proti korupciji, ki ogroža dobro upravljanje in pravilno uporabo sredstev, potrebnih za razvoj, in spodkopava pošteno in odprto konkurenco v postopkih javnega naročanja, ki temeljijo na ceni in kakovosti. Pogodbenika se zato dogovorita, da si bosta skupaj prizadevala za boj proti korupciji, in še posebej, da se vsaka ponudba, darilo, plačilo, nagrada ali ugodnost, ponujena komur koli neposredno ali posredno zaradi dodelitve pristojnosti ali pogodbe v skladu s tem okvirnim sporazumom ali med njegovim izvajanjem, razume kot nezakonito dejanje ali koruptivno ravnanje. Vsako tovrstno dejanje predstavlja zadosten razlog za odpoved tega okvirnega sporazuma in posameznega sporazuma o ukrepu podpore, preklic javnega naročila ali posledične oddaje naročila ali za sprejetje katerega koli drugega sorazmernega popravnega ukrepa, ki ga določa veljavna zakonodaja. Pogodbenika se brez odlašanja obvestita o vsakem utemeljenem sumu nezakonitega dejanja ali koruptivnega ravnanja.

**9. člen**

**(spremembe)**

1. Vsaka sprememba tega okvirnega sporazuma se sklene v pisni obliki na podlagi dogovora med pogodbenikoma.

2. Ne glede na prvi odstavek se lahko ureditev za partnersko državo sporazumno spremeni z izmenjavo pisem med pristojnimi organi iz 6. člena.

**10. člen**

**(končne določbe)**

1. Ureditev za partnersko državo (priloga 1) je sestavni del tega okvirnega sporazuma.

2. Ta okvirni sporazum začne veljati po podpisu z dnem prejema zadnjega uradnega obvestila, ki potrjuje, da sta oba pogodbenika končala svoje postopke odobritve. Sporazum velja, dokler pogodbenika ne izpolnita vseh svojih obveznosti. Pogodbenika začasno uporabljata ta okvirni sporazum in prilogo k okvirnemu sporazumu od dneva, ko ga podpišeta oba pogodbenika.

3. Vsak spor, ki bi lahko nastal v zvezi z uporabo tega okvirnega sporazuma, se rešuje po diplomatski poti.

4. Ta okvirni sporazum lahko vsak od pogodbenikov kadar koli odpove s predhodnim šestmesečnim pisnim obvestilom drugemu pogodbeniku. Pred sprejetjem takšne odločitve se pogodbenika posvetujeta o razlogih za odpoved.

5. V primeru odpovedi tega okvirnega sporazuma se njegove določbe še naprej uporabljajo za zadevne sporazume o ukrepih podpore, sklenjenih pred odpovedjo tega okvirnega sporazuma. Pogodbenika se dogovorita o vseh drugih posledicah odpovedi.

Podpisano v Ljubljani 28. avgusta 2023 v dveh izvirnikih v angleškem jeziku.

|  |  |
| --- | --- |
| Za Vlado Republike Slovenije  dr. Aleksander Jevšek | Za Švicarski zvezni svet  Ignazio Cassis |

**Priloga**

**UREDITEV ZA PARTNERSKO DRŽAVO**

**k**

**OKVIRNEMU SPORAZUMU**

med

VLADO REPUBLIKE SLOVENIJE

in

ŠVICARSKIM ZVEZNIM SVETOM

o

IZVAJANJU DRUGEGA ŠVICARSKEGA PRISPEVKA IZBRANIM DRŽAVAM ČLANICAM EVROPSKE UNIJE ZA ZMANJŠEVANJE GOSPODARSKIH IN SOCIALNIH RAZLIK V EVROPSKI UNIJI

1. Splošne določbe

**1.1** Ureditev za partnersko državo je sestavni del Okvirnega sporazuma med Vlado Republike Slovenije (v nadaljnjem besedilu: Slovenija) in Švicarskim zveznim svetom (v nadaljnjem besedilu: Švica) o izvajanju drugega švicarskega prispevka izbranim državam članicam EU za zmanjševanje gospodarskih in socialnih razlik v EU (v nadaljnjem besedilu: okvirni sporazum).

**1.2** Za namene ureditve za partnersko državo se uporablja opredelitev izrazov iz okvirnega sporazuma.

**1.3** Ureditev za partnersko državo določa tematsko in geografsko razdelitev sredstev prispevka in posebna pravila, dogovorjena med Slovenijo in Švico, ter opredeljuje odgovornosti in naloge, dodeljene organom, vključenim v izvajanje slovensko-švicarskega programa sodelovanja oziroma ukrepov podpore.

**1.4** Za posebna pravila in postopke, ki niso opredeljeni v ureditvi za partnersko državo, se uporabljajo določbe uredbe.

1. Vloge in odgovornosti organov slovensko-švicarskega programa sodelovanja

**2.1 Nacionalni koordinacijski organ**

Partnerska država je pooblastila Ministrstvo za kohezijo in regionalni razvoj (v nadaljnjem besedilu: MKRR), da v njenem imenu deluje kot nacionalni koordinacijski organ (v nadaljnjem besedilu: NKO) slovensko-švicarskega programa sodelovanja. Sektor za finančne mehanizme Urada za Interreg in finančne mehanizme na MKRR deluje kot NKO. Vodja Sektorja za finančne mehanizme na MKRR deluje kot vodja NKO. Vloge in odgovornosti nacionalnega koordinacijskega organa so opredeljene v uredbi.

**2.2 Vmesni organ**

Vmesni organ za slovensko-švicarski program sodelovanja ni predviden.

**2.3 Plačilni organ**

Sektor za upravljanje s sredstvi EU/CA Direktorata za proračun na Ministrstvu za finance deluje kot plačilni organ. Vodja Sektorja za upravljanje s sredstvi EU/CA deluje kot vodja plačilnega organa. Vloge in odgovornosti plačilnega organa so opredeljene v uredbi.

**2.4 Revizijski organ**

Sektor za revizijo drugih evropskih skladov v Uradu Republike Slovenije za nadzor proračuna deluje kot revizijski organ. Direktor Urada Republike Slovenije za nadzor proračuna deluje kot vodja revizijskega organa. Vloge in odgovornosti revizijskega organa so opredeljene v uredbi.

1. Parametri sodelovanja

**3.1 Tematska razdelitev sredstev**

|  |  |
| --- | --- |
| **Specifični cilj in tematsko področje** | Okvirna dodelitev sredstev prispevka [v milijonih CHF] |
| **1. Spodbujanje gospodarske rasti in socialnega dialoga, zmanjševanje brezposelnosti (mladih)** | |
| (i) Poklicno in strokovno izobraževanje in usposabljanje |  |
| (ii) Raziskave in inovacije |  |
| (iii) Financiranje mikro, malih in srednje velikih podjetij |  |
| **2. Upravljanje migracij in spodbujanje integracije, povečanje javne varnosti in zaščite** | |
| (iv) Zagotavljanje podpore upravljanju migracij in spodbujanje integracijskih ukrepov |  |
| (v) Izboljšanje javne varnosti in zaščite |  |
| **3. Varovanje okolja in podnebja** | |
| (vi) Energetska učinkovitost in energija iz obnovljivih virov | 15,12 |
| (vii) Javni promet |  |
| (viii) Upravljanje voda in ravnanje z odpadno vodo |  |
| (ix) Ravnanje z odpadki |  |
| (x) Ohranjanje narave in biotska raznovrstnost |  |
| **4. Krepitev socialnih sistemov** | |
| (xi) Zdravstvo in socialna zaščita |  |
| (xii) Manjšine in socialno ogrožene skupine |  |
| **5. Državljansko udejstvovanje in preglednost** | |
| (xiii) Državljansko udejstvovanje in preglednost |  |
| **6. Tehnična podpora** | |
| (xiv) Sklad za tehnično pomoč | 0,48 |
| (xv) Sklad za pripravo ukrepa podpore | 0,40 |
| Skupaj dodeljena sredstva | 16,00 |

Vsa neporabljena sredstva v vseh ukrepih podpore, vključno s programskimi komponentami slovensko-švicarskega programa sodelovanja, se lahko na podlagi medsebojnega dogovora (npr. potrjeno v zapisnikih sestankov ali dopisno) med pristojnimi organi iz 6. člena okvirnega sporazuma v času izvajanja slovensko-švicarskega programa sodelovanja prenesejo na kateri koli drug odobreni ukrep podpore/programsko komponento pod pogojem, da je izvedljivost zagotovljena do konca obdobja upravičenosti. Za posledično spremembo ukrepa podpore se uporablja 4.12 člen uredbe.

**3.2. Geografska razdelitev sredstev**

Slovenske regije z omejenimi možnostmi prejmejo najmanj 50 % prispevka.

**3.3 Vnaprej določeni parametri za tematsko področje energetska učinkovitost in energija iz obnovljivih virov**

Slovenija se kot alpska država sooča s podobnimi izzivi kot Švica, povezanimi z vplivi podnebnih sprememb. Podnebne spremembe so svetovni pojav, vendar pa je območje Alp s tega vidika še posebej občutljivo in ranljivo. Višje temperature in spremenjeni vzorci padavin, ki vodijo v vse pogostejše ekstremne vremenske dogodke in spreminjajo ekosistem, bodo na različne načine vplivali na alpsko okolje, gospodarstvo in družbo. Zato je za alpsko regijo kot tako ključnega pomena, da se vključi v izvajanje ukrepov za blaženje podnebnih sprememb in prilagajanje nanje, ki bi lahko ta negativni proces upočasnili, alpskim deželam pa pomagali, da se prilagodijo in pripravijo na novo stvarnost. Tematsko področje energetska učinkovitost in energija iz obnovljivih virov v tem procesu igra ključno vlogo.

**Neposredno izbrani ali vnaprej določeni ukrepi podpore**

|  |  |
| --- | --- |
| Naziv ukrepa podpore Naziv programa | Povečanje učinkovite rabe energije in spodbujanje energije iz obnovljivih virov v alpskih regijah. |
| Vrsta ukrepa podpore | Program |
| Strateška usmeritev programa | Program bo prispeval k zmanjšanju emisij toplogrednih plinov z izboljšanjem energetske učinkovitosti, spodbujanjem uporabe obnovljivih virov energije in ozaveščanjem javnosti o potrebi po prehodu v nizkoogljično družbo. Program bo prispeval k prehodu s fosilnih goriv na obnovljive vire energije, kar je v skladu s sedanjimi cilji države glede deleža energije iz obnovljivih virov v skupni porabi energije do leta 2030 s ciljem doseganja višjih deležev, kot je načrtovano v pobudi RePowerEU. |
| Nosilec programa | Ministrstvo za okolje, podnebje in energijo |
| Švicarski partner(ji) ukrepa podpore/programa | Glej opis vsake programske komponente v nadaljevanju. |

Program Učinkovita raba energije in energija iz obnovljivih virov sestavljajo tri programske komponente:

1) DIGI-LEK – Optimizacija načrtovanja učinkovite rabe energije in rabe obnovljivih virov energije z digitalizacijo lokalnih energetskih konceptov (LEK)

2) Spodbujanje skupnosti na področju energije iz obnovljivih virov in spodbujanje uporabe plitve geotermalne energije

* 1. podkomponenta a – Večji delež skupnosti za oskrbo z energijo iz obnovljivih virov energije (skupnosti OVE);
  2. podkomponenta b – Zamenjava kotlov na fosilna goriva z geotermalnimi toplotnimi črpalkami, ki izkoriščajo plitvo geotermalno energijo

3) Poskusno uvajanje agrofotovoltaike

**Programska komponenta 1**

|  |  |
| --- | --- |
| Naziv programske komponente | DIGI-LEK − Optimizacija načrtovanja učinkovite rabe energije in rabe obnovljivih virov energije z digitalizacijo lokalnih energetskih konceptov (LEK) |
| Vrsta programske komponente | Vnaprej določena komponenta |
| Cilji programske komponente | Vzpostavitev nacionalne platforme za digitalizacijo lokalnih energetskih konceptov za učinkovitejše in bolj trajnostno načrtovanje in upravljanje lokalnih energetskih sistemov.  Omogočanje z digitalnimi orodji in metodami podprto sledenje, spremljanje in poročanje o energetskem načrtovanju in napredku pri izvajanju ukrepov na področjih učinkovite rabe energije in obnovljivih virov energije. |
| Strateška usmeritev programske komponente | Programska komponenta bo lokalnim skupnostim zagotavljala podporo pri načrtovanju lokalnih energetskih konceptov z visokim deležem energije iz obnovljivih virov. Z digitalizacijo lokalnih energetskih načrtov bodo vse pomembne informacije javnosti na voljo prek enotne vstopne točke, kar bo omogočilo izmenjavo dobrih praks in splošni pregled vseh lokalnih načrtov. |
| Okvirna zaveza Švice | 1,7 milijona CHF |
| Švicarski partner(ji) | Skupaj opredeljen(i) kasneje. |
| Druge posebnosti v povezavi s programsko komponento | Digitalni lokalni energetski načrti (DIGI-LEN) so celovit sistem energetskega načrtovanja na podlagi podatkov. S sistemskim pristopom, ki temelji na dokazih, se določi, kako lahko lokalno območje najučinkoviteje prispeva k doseganju nacionalnega cilja neto ničelnih emisij in lokalnega cilja neto ničelnih emisij. Z digitalizacijo lahko lokalna skupnost oceni zdajšnje in prihodnje potrebe po energiji ter opredeli prednostne naloge za ukrepanje in priložnosti za podporo razvoju zdajšnjega in prihodnjega energetskega sistema. Lokalne energetske načrte razvijajo lokalni deležniki v sodelovanju z drugimi deležniki, kot so lokalne oblasti, upravljavec distribucijskega omrežja in lokalni proizvajalci električne energije. Digitalni lokalni energetski načrti lahko koristijo drugim lokalnim, regionalnim in nacionalnim strategijam in jih podpirajo. Delujejo lahko tudi kot pospeševalec zelenih inovacij, na primer z vzpostavitvijo pametnih lokalnih energetskih sistemov. V pametnem lokalnem energetskem sistemu lokalna energetska infrastruktura deluje pametno in povezano, da se zmanjšajo emisije in lokalni skupnosti prinesejo dodatne gospodarske ali družbene koristi. |

**Programska komponenta 2**

Programska komponenta spodbujanje skupnosti na področju energije iz obnovljivih virov in spodbujanje uporabe plitve geotermalne energije je sestavljena iz dveh podkomponent:

**Programska podkomponenta 2a**

|  |  |
| --- | --- |
| Naziv programske komponente | Spodbujanje skupnosti na področju energije iz obnovljivih virov in spodbujanje uporabe plitve geotermalne energije. |
| Naziv programske podkomponente | Večji delež skupnosti za oskrbo z energijo izobnovljivih virov energije (skupnosti OVE). |
| Vrsta programske podkomponente | Nepovratna sredstva, dodeljena na podlagi izbora v okviru javnega razpisa. |
| Cilji programske podkomponente | Oblikovanje reprezentativnih, naprednih in inovativnih praks na področju skupnosti OVE v slovenskem sektorju javnih srednjih šol, srednješolskih centrov in javnih univerz. |
| Strateška usmeritev programske podkomponente | Programska podkomponenta bo usmerjena v vzpostavitev reprezentativnih, naprednih in inovativnih praks v okviru skupnosti OVE na področju javnega izobraževanja z namenom prispevati k hitrejšemu zelenemu prehodu v nizkoogljično družbo. Programska podkomponenta bo vključevala izobraževalne vidike in vidike ozaveščanja javnosti. Predlagani ukrepi bodo prispevali k zmanjšanju razlik pri uporabi OVE na ravni EU in znotraj države. Ukrep bo prispeval k doseganju nacionalnih ciljev na področju OVE do leta 2030, zmanjšanju emisij toplogrednih plinov in vzpostavitvi prakse oziroma modela za izvajanje podobnih projektov skupnosti OVE po vsej državi. |
| Zaveza Švice | 6,21 milijona CHF |
| Švicarski partner(ji) | Skupaj opredeljen(i) kasneje. |
| Druge posebnosti v povezavi s programsko podkomponento | Posebna ciljna skupina v okviru te programske podkomponente so javni organi z ustreznimi površinami za postavitev fotovoltaike. |

**Programska podkomponenta 2b**

|  |  |
| --- | --- |
| Naziv programske komponente | Spodbujanje skupnosti na področju energije iz obnovljivih virov in spodbujanje uporabe plitve geotermalne energije. |
| Naziv programske podkomponente | Zamenjava kotlov na fosilna goriva z geotermalnimi toplotnimi črpalkami, ki izkoriščajo plitvo geotermalno energijo. |
| Vrsta programske podkomponente | Nepovratna sredstva, dodeljena na podlagi izbora v okviru javnega razpisa. |
| Cilji programske podkomponente | Zamenjava kotlov na fosilna goriva z geotermalnimi toplotnimi črpalkami, ki izkoriščajo plitvo geotermalno energijo. |
| Strateška usmeritev programske podkomponente | Programska podkomponenta bo spodbujala uporabo obnovljivih virov energije in prispevala k prehodu s fosilnih goriv na uporabo plitve geotermalne energije z zamenjavo kotlov na fosilna goriva s toplotnimi črpalkami, ki izkoriščajo geotermalno energijo. |
| Zaveza Švice | 5,21 milijona CHF |
| Švicarski partner(ji) | Skupaj opredeljen(i) kasneje. |
| Druge posebnosti v povezavi s programsko podkomponento | Posebna ciljna skupina v okviru te programske komponente so stavbe v javni lasti, vključno s stavbami lokalnih skupnosti, in lokalni sistemi daljinskega ogrevanja v lasti lokalnih skupnosti. V okviru programske podkomponente bo podprta namestitev toplotnih črpalk, ki izkoriščajo plitvo geotermalno energijo. To bo omogočilo prehod na obnovljive vire energije, kjer bi uporaba biomase negativno vplivala na kakovost zraka in kjer uporaba cenejših toplotnih črpalk zrak-voda ni mogoča zaradi večjih potreb po toploti, neprimernih podnebnih razmer, hrupa in drugih razlogov. |

**Programska komponenta 3**

|  |  |  |
| --- | --- | --- |
| Naziv programske komponente | Poskusno uvajanje agrofotovoltaike | |
| Vrsta programske komponente | Pilotne dejavnosti | |
| Cilji programske komponente | Namestitev sončnih panelov na kmetijska zemljišča v okviru pilotnih projektov in priprava analize sprejemljivosti na podlagi rezultatov pilotnih projektov. | |
| Strateška usmeritev programske komponente | Programska komponenta se bo osredotočala na izvajanje pilotnih projektov, ki bodo spodbujali testiranje in preizkušanje novega inovativnega pristopa k proizvodnji električne energije iz obnovljivih virov v dejanskem okolju, ki omogoča sočasno in učinkovitejšo rabo kmetijskih zemljišč. Številni ključni deležniki, zlasti v kmetijskem sektorju, bodo dobili vpogled v delovanje agrofotovoltaike ter spoznali in razumeli prednosti souporabe kmetijskih zemljišč za proizvodnjo električne energije iz sončnih panelov in za kmetijsko proizvodnjo. | |
| Okvirna zaveza Švice | 2 milijona CHF |  |
| Švicarski partner(ji) | Skupaj opredeljen(i) kasneje. | |

1. Posebna pravila in postopki partnerske države

Slovenija in Švica se strinjata z naslednjimi posebnimi določbami o odstopanju / spremembi / dopolnitvi / specifikaciji uredbe:

Drugi odstavek 6.3 člena uredbe se nadomesti z naslednjim besedilom:

Obdobje upravičenosti izdatkov, ki nastanejo v okviru Sklada za pripravo ukrepa podpore, teče od datuma vzpostavitve sklada za pripravo ukrepa podpore iz drugega odstavka 5.3 člena do potrditve ali zavrnitve programa z vsemi programskimi komponentami in podkomponentami.

Četrti odstavek 4.10 člena uredbe se dopolni z naslednjim besedilom:

Za upravičenost izdatkov švicarskih partnerjev veljajo enaka pravila, kot če bi izdatki nastali slovenskim partnerjem.

Poročilo neodvisnega revizorja, ki je usposobljen za izvajanje zakonsko predpisanih revizij računovodskih dokumentov, ki dokazuje, da so stroški, ki jih uveljavljajo švicarski partnerji, nastali v skladu z uredbo, ustrezno švicarsko zakonodajo in švicarsko računovodsko prakso, se sprejme kot zadosten dokaz o izdatkih, ki so nastali švicarskim partnerjem. Kot zadosten dokaz o nastalih izdatkih švicarskih partnerjev se šteje tudi poročilo pristojnega in neodvisnega švicarskega javnega uslužbenca, ki ga ustrezni švicarski organi priznavajo kot pristojnega za proračunski in finančni nadzor nad švicarskim subjektom, ki so mu stroški nastali, in ki ni sodeloval pri pripravi računovodskih izkazov ter potrjuje, da so stroški, ki jih uveljavljajo švicarski partnerji, nastali v skladu z uredbo, ustrezno švicarsko zakonodajo in švicarsko računovodsko prakso. Upošteva se načelo sorazmernosti. Izdatki za potrjevanje stroškov, ki jih uveljavljajo švicarski partnerji, ki so vključeni v programske komponente, se krijejo iz proračuna programa.

V primeru neskladja med uredbo in temi posebnimi določbami veljajo posebne določbe te priloge.